# Toimintasuunnitelma 2025

Hyväksytty valtuuston kokouksessa 23.11.2024

Heta – henkilökohtaisten avustajien työnantajien liitto ry

Sisällys

[Toimintasuunnitelma 2025 1](#_Toc182556024)

[Yleistä 2](#_Toc182556025)

[Vuoden 2025 päätavoitteet 2](#_Toc182556026)

[HetaHelp ja jäsenten lakipalvelut 2](#_Toc182556027)

[Vuonna 2025 HetaHelpissä 2](#_Toc182556028)

[Jäsenten lakipalvelut 3](#_Toc182556029)

[Vaikuttamistyö 3](#_Toc182556030)

[Vuoden 2025 päätavoitteet vaikuttamistyössä 3](#_Toc182556031)

[Vaikuttamistyön toimintamuodot 4](#_Toc182556032)

[Keskeiset yhteistyökumppanit 4](#_Toc182556033)

[Tärkeimmät tapahtumat vuonna 2025 5](#_Toc182556034)

[Työmarkkinatoiminta 5](#_Toc182556035)

[Vuoden 2025 keskeiset tehtävät työmarkkinatoiminnassa 5](#_Toc182556036)

[HetaTuki 6](#_Toc182556037)

[Vuonna 2025 HetaTuessa 6](#_Toc182556038)

[VertaisHeta 7](#_Toc182556039)

[Viestintä 7](#_Toc182556040)

[Viestinnän teemoja vuonna 2025 7](#_Toc182556041)

[Talous 9](#_Toc182556042)

[Jäsenmaksut vuonna 2025 9](#_Toc182556043)

## Yleistä

Heta – henkilökohtaisten avustajien työnantajien liitto ry (Heta-liitto) edistää henkilökohtaisen avun työnantajamallin toimivuutta, turvallisuutta ja kehitystä sekä vammaisten ihmisten ihmisoikeuksia.

Vuonna 2025 Hetan toiminnassa tulee näkymään erityisesti tammikuussa voimaan tuleva uusi vammaispalvelulaki sekä kevään TES-neuvottelut. Heta tulee tekemään vaikuttamistyötä sen puolesta, että henkilökohtainen apu ja työnantajamalli toimivat jatkossakin parhaalla mahdollisella tavalla. Epävarmuutta tulevaan vuoteen tuo se, että järjestöjen STEA-avustuksia tullaan leikkaamaan, eikä vielä ole tietoa siitä, missä mittakaavassa tämä tulee koskemaan Hetaa sekä muita järjestöjä, joiden kanssa Heta tekee yhteistyötä.

Vuosi 2025 on Hetan 20. toimintavuosi, ja juhlavuosi tulee näkymään toiminnassa läpi vuoden huipentuen syksyllä järjestettäviin juhlallisuuksiin. Hetan jäsenmäärän arvioidaan kasvavan maltillisesti vuoden aikana. Vuoden alussa jäseniä on noin 4500. Uusille jäsenille järjestetään vuoden aikana muutama tervetulowebinaari, jossa esitellään Hetan toimintaa. Samoin uusille jäsenille päivitetään myös jäsenlähtöinen, kirjallinen infopaketti.

### Vuoden 2025 päätavoitteet

* vammaispalvelulainsäädännön täytäntöönpanoon vaikuttaminen
* onnistuneet TES-neuvottelut
* Hetan historiikin julkaiseminen
* toiminnan laajentamisen mahdollisuuksien selvittely

## HetaHelp ja jäsenten lakipalvelut

HetaHelp tarjoaa oikeudellista asiantuntijaneuvontaa henkilökohtaisen avun työnantajamalliin liittyvissä kysymyksissä. Palvelu on STEAn tukemaa, kaikille avointa ja maksutonta. HetaHelp-toimintaan sisältyy neuvonnan lisäksi tiedotusta työnantajamallin juridisista kysymyksistä. Muuta oheismateriaalia ovat Tietopankki, uutiskirjeet sekä tiedotus nettisivustolla ja some-kanavissa. Toimintaa tullaan vuonna 2025 edelleen kehittämään. Marraskuu on tuttuun tapaan HetaHelpin tarkempi seurantakuukausi.

### Vuonna 2025 HetaHelpissä

* Järjestetään webinaareja säännöllisesti
* kehitetään kirjallista materiaalia
* seurataan ja arvioidaan puhelinaikojen toimivuutta ja tehdään niihin tarvittaessa muutoksia
* valmistaudutaan siihen, että:
* STEA:n leikkaukset saattavat vähentää neuvontapalveluihin käytettävissä olevia resursseja
* alkuvuodesta voi tulla enemmän tarvetta neuvontapalveluille, kun uusi vammaispalvelulaki astuu voimaan 1.1.2025
* Hetan työehtosopimuksen neuvottelut vähentävät HetaHelp-toimintaan käytettävää työvoimaa
* Hetan työehtosopimusneuvotteluiden jälkeen voi tulla enemmän tarvetta neuvontapalveluille, jos työehtosopimukseen tulee isoja muutoksia.

### Jäsenten lakipalvelut

Hetan jäsenet voivat saada henkilökohtaista, oikeudellista apua ja neuvottelutukea tilanteissa, joissa:

* paikallisneuvotteluissa erimielisiksi jääneitä kysymyksiä ratkaistaan yhdessä JHL:n kanssa
* työntekijäliitto tai muu taho esittää työnantajalle oikeudellisia vaateita
* hyvinvointialueen kanssa on syntynyt ongelma, joka liittyy työehtosopimuksen soveltamiseen.

Palvelu on maksutonta, ja sen rajaus tehdään tapauskohtaisesti. Heta ei ota asianajotoimeksiantoja.

Juristilive-keskustelutilaisuudet jatkuvat säännöllisesti kuukausittain. Tilaisuuksissa on Hetan juristien pitämä alustus tietystä teemasta, minkä jälkeen Hetan jäsenet saavat esittää juristeille kysymyksiä.

## Vaikuttamistyö

### Vuoden 2025 päätavoitteet vaikuttamistyössä

* Vaikutetaan vammaispalvelulainsäädännön uudistukseen, jotta työnantajamallin toteutus ja käytännöt voivat kehittyä.
* Pidetään esillä sitä, että henkilökohtaisen avun tulee jatkossakin olla keskeinen vammaispalvelu.
* Vaikutetaan siihen, että uudessa vammaispalvelulaissa henkilökohtaiseen apuun tulee olla oikeus vammaisella henkilöllä, jonka on mahdollista itsenäisesti, eri kommunikaation keinoin tai tuettuna ilmaista tahtoaan.
* Pyritään estämään leikkausten toteuttaminen henkilökohtaiseen apuun ja muihin vammaisten ihmisten palveluihin ja etuuksiin. Vaikuttamisen pääpaino on kuitenkin henkilökohtaisessa avussa.
* Vaikutetaan työvoimapulaan avaamalla työnantajien tilannetta näkyvästi poliittisille päättäjille sekä lisäämällä yleistä tietoutta henkilökohtaisesta avusta ja henkilökohtaisen avustajan työstä.
* Vaikutetaan hyvinvointialueiden toimintaan tuomalla esiin henkilökohtaisen avun hyviä käytäntöjä ja reagoimalla mahdollisiin ongelmakohtiin.
* Vaikutetaan siihen, että lakiin saadaan tarvittavat muutokset sijaismaksajuuteen mm. sairauspäivärahojen maksun suhteen.
* Vaikutetaan työlainsäädännön uudistuksiin.
* Nostetaan esille vammaisten ihmisten yksityiselämän suojaan liittyviä kysymyksiä.
* Osallistutaan Vammaisfoorumin vaikuttamistoimintaan mm. vaikuttamisessa hyvinvointialueiden ongelmiin.
* Seurataan ns. itsemääräämisoikeuslainsäädännön etenemistä ja tarpeen mukaan otetaan kantaa.
* Vaikutetaan oppisopimuskoulutusmahdollisuuksien saamiseksi alalle.

### Vaikuttamistyön toimintamuodot

* sidosryhmäyhteistyö
* tiedotus
* kumppaneiden kanssa sovitut yhteiset työryhmät ja ohjelmat
* tapahtumat, omat ja muiden järjestämät
* oikeussuojakeinot tarvittaessa

### Keskeiset yhteistyökumppanit

* Eläkevakuutusyhtiöt
* Finnish Consulting Group FCG
* Henkilökohtaisen avun kolmannen sektorin yhteistyöryhmä: Kynnyksen Assistentti.info, Kehitysvammaisten palvelusäätiö, Honkalampi-säätiön ESE-keskus
* Hyvinvointiala HALI
* Hyvinvointialueiden vammaispalvelut
* Invalidiliitto ja muut vammaisjärjestöt
* Julkisten ja hyvinvointialojen liitto JHL
* Hyvinvointialueyhtiö Hyvil Oy
* Kynnys ry:n Assistentti.info
* Ministeriöt ja muut valtionhallinnon organisaatiot
* Oima
* Sosiaali- ja terveysjärjestöjen avustuskeskus STEA
* Terveyden ja hyvinvoinnin laitos THL
* Työvoimaviranomaiset
* Vammaisfoorumi
* Yhdenvertaisuusvaltuutettu

### Tärkeimmät tapahtumat vuonna 2025

* Vammaisvoimaa!-tapahtuma
* 20-vuotisjuhlat
* Apuvälinemessut

## Työmarkkinatoiminta

Heta neuvottelee ja solmii henkilökohtaisia avustajia koskevan valtakunnallisen työehtosopimuksen Julkisten ja hyvinvointialojen liitto JHL ry:n kanssa. Työehtosopimusta noudatetaan Hetan jäsenten työsuhteissa. Hetalla on työehtosopimuslain mukaiset valvontatehtävät sekä työehtosopimuksen mukaiset yhteistyö- ja riidanratkaisumenetelmät JHL:n kanssa. Heta on Hyvinvointiala HALI ry:n jäsen ja sen kautta myös Elinkeinoelämän keskusliitto EK ry:n jäsen.

### Vuoden 2025 keskeiset tehtävät työmarkkinatoiminnassa

* Ennen työehtosopimusneuvotteluja, vuoden 2024 lopussa laaditaan TES-kyselyt jäsenille ja valtuustolle. Kyselyiden vastaukset analysoidaan. Alkuvuodesta 2025 toteutetaan valtuuston keskustelutilaisuus kyselyjen tuloksista.
* Neuvotellaan uusi työehtosopimus. Meneillään oleva työehtosopimuskausi päättyy 30.4.2025.
* Pidetään yllä yhteistyötä Hyvinvointialueyhtiö Hyvil Oy:n, Kunta- ja hyvinvointialuetyönantajat KT:n ja Hyvinvointiala HALI:n kanssa mm. työmarkkinatoimintaan ja työehtosopimuksen kehittämiseen liittyen.
* Tiedotetaan ja tuotetaan ohjeita uuden työehtosopimuksen sisällöstä ja soveltamisesta.
* Edistetään yhteistyötä Oiman ja Työeläkeyhtiö Varman kanssa esimerkiksi tilastokysymyksissä.
* Edistetään yhteistyössä JHL:n kanssa sitä, että lainsäädännössä ja Kelan rakenteissa olevat sairausajan palkkakysymyksiä koskevat esteet poistuvat ja sairausajan palkasta voidaan neuvotella liittojen välillä.
* Päivitetään tarvittaessa henkilökohtaisen avun työaikaopasta ja työsopimusmallia.
* Jos tuleva TES-kausi on lyhyt, varaudutaan laatimaan loppuvuodesta 2025 uudet TES-kyselyt Hetan jäsenille ja valtuustolle.

## HetaTuki

Vuoden 2024 keväällä aloitettu HetaTuki on Hetan jäsenille tarkoitettua yksilöllistä neuvontaa ja tukea työnantajuuteen liittyvissä ei-juridisissa kysymyksissä. HetaTuessa voi keskustella esimerkiksi henkilökohtaisen avun hakemuksen perusteluista, työsuhteen rooleista tai muista kysymyksistä, jotka eivät vaadi juridista näkökulmaa. HetaTuessa ei käsitellä asiakirjoja tai anneta kirjallisia vastauksia. HetaTuesta vastaa järjestösihteeri Tiia Sipola, ja palvelu toimii ajanvarauksella.

### Vuonna 2025 HetaTuessa

* Lisätään HetaTuen näkyvyyttä kaikissa Heta-liiton sosiaalisen median kanavissa.
* Pidetään teemakuukausi, jolloin HetaTukea nostetaan tehostetusti esille.
* Kerrotaan HetaTuesta uusien jäsenten illoissa, jotta jäsenet osaisivat ja uskaltaisivat hyödyntää sitä paremmin ja ymmärtäisivät paremmin HetaTuen ja HetaHelpin eron.
* Kerätään palautetta ja kehitetään palvelua sen perusteella.

## VertaisHeta

Heta-liiton vertaistukitoiminnan nimeksi vaihdettiin keväällä 2024 VertaisHeta. VertaisHeta tarjoaa helposti lähestyttävää ja luottamuksellista, matalan kynnyksen toimintaa henkilökohtaisten avustajien työnantajille. VertaisHetan tarkoitus on lisätä työnantajien voimavaroja ja vähentää yksinäisyyttä.

VertaisHetassa työskentelee STEAn kohdennetun yleisavustuksen turvin yksi osa-aikainen työntekijä.

VertaisHetan toimintamuotoja ovat VertaisKumppanuus eli henkilökohtainen vertaistuki ja VertaisKahvit eli ryhmämuotoinen vertaistuki. Vuonna 2025 VertaisKahveja pidetään Teamsin välityksellä viikoittain.

Lisäksi muutama Hetan työnantajakumppani on mukana HyTe ry:n ylläpitämässä Toivo-vertaistukisovelluksessa. Mikäli yhteydenotot Toivon kautta lisääntyvät, kutsumme Toivoon useamman työnantajakumppanin mukaan. Tarvittaessa järjestämme työnantajakumppaneille lisäkoulutusta, jotta vertaistukihenkilönä toimimiseen olisi enemmän työkaluja.

Panostamme toiminnan markkinointiin somessa, tapahtumissa (Apuvälinemessut) sekä jäsenkirjeiden ja nettisivujen kautta, jotta VertaisHetan toiminnan piiriin löytäisi yhä enemmän vertaistukea kaipaavia työnantajia.

## Viestintä

Heta-liitto tiedottaa aktiivisesti asioista, jotka liittyvät henkilökohtaisten avustajien työnantajana toimimiseen. Viestinnän tavoitteena on myös profiloida Hetan jäseniä työmarkkinoilla ja helpottaa järjestäytyneiden työnantajien rekrytointiprosessia.

Jäsenilleen Heta viestii nettisivujen, jäsenkirjeiden sekä sosiaalisen median kanavien kautta.

Jäsenille suuntautuvan viestinnän lisäksi Heta viestii myös ulospäin. Tavoitteena on, että omien kanavien lisäksi Heta näkyisi mahdollisimman paljon muiden tahojen somekanavissa, kuten myös perinteisessä mediassa. Yhtenä viestinnän tehtävänä on Hetan tunnettuuden ja kiinnostavuuden lisääminen.

### Viestinnän teemoja vuonna 2025

* Panostetaan Hetan omiin somekanaviin, blogiin sekä nettisivujen pitämiseen ajan tasalla.
* Keskitytään sisällöntuotannon selkeäkielisyyteen ja saavutettavuuteen.
* Viestitään uudesta vammaispalvelulaista ja sen vaikutuksista henkilökohtaiseen apuun.
* Viestitään TES-neuvotteluista sekä uuteen työehtosopimukseen liittyvistä asioista.
* Kirjoitetaan valmiiksi Heta-liiton historiikki ja julkaistaan se 20-vuotisjuhlilla.
* Lähetetään kuukausikirjeet valtuustolle, minkä lisäksi jäsenille lähetetään vähintään kerran kuukaudessa sähköinen jäsenkirje.

Hallinto ja päätöksenteko

Luottamushenkilöiden työpanokselle on tarvetta, koska nykyinen rahoitusrakenne ei mahdollista toiminnanjohtajan palkkaamista. Vuonna 2025 toimii järjestyksessään Hetan toinen valtuusto, joka aloitti kautensa syyskokouksesta 3.12.2022. Syksyllä 2025 järjestetään jälleen valtuustovaalit, ja kolmas valtuusto aloittaa kautensa syyskokouksesta.

Kevätkokouksessa 2024 hyväksyttiin päivitetty strategia kaudelle 2024–2026. Sen täytäntöönpanoa ja seurantaa jatketaan vuonna 2025.

Hallitukselle ja työntekijöille järjestetään toimintavuoden aikana yhteistä Teams-koulutusta. Selvitetään myös muut tietotekniset koulutustarpeet (Excel, Word, PP tms.) ja päivitetään osaamista tarvittavilta osin.

Hetan hallinnossa painotetaan

* avoimuutta ja keskustelua
* nopeutta ja ketteryyttä
* tehokasta, sähköistä toimintamallia.

Vuonna 2025 ajankohtaista

* sääntömuutos, jotta varsinaiset jäsenet voivat olla myös kunniajäseniä tai kunniapuheenjohtajia.
* riskikartoituksen tekeminen: varajärjestelyt, työ- ja muu turvallisuus, maineriskit jne.
* uusien rahoituskanavien selvittäminen. STEA:n leikkaukset saattavat vähentää käytettävissä olevia resursseja.
* valtuustovaalit ja uuden valtuuston järjestäytyminen.

Henkilöstöresurssit

* hallintopäällikkö
* 4–5 osa- ja kokoaikaista juristia
* viestinnän asiantuntija
* järjestösihteeri
* 1–2 osa-aikaista Paikka auki -työntekijää (haettu rahoitusta myös vuodelle 2025).

## Talous

Yhdistyksen talous on vakaa. Jäsenmaksujen merkitys taloudelle on kriittinen, koska niistä kertyy noin puolet tuloista. Kulupuolella henkilöstökulujen osuus on yli 70 % kustannuksista. Muut kulut jakautuvat lukuisiin pieniin eriin.

### Jäsenmaksut vuonna 2025

**Jäsenmaksulaji** **Jäsenmaksu €** **Liittymismaksu €**

varsinainen jäsen 75 10

henkilökannattajajäsen 20 0

yhteisöjäsen 100 0